Olguța Vasilescu dezvăluie planurile PSD: OUG care să-l oblige pe președinte să semneze în trei zile remanierea la a doua propunere și un nou recensământ al populației pentru cvorumul la referendum

Olguța Vasilescu, propusă de PSD la Ministerul Dezvoltării în locul lui Paul Stănescu, a declarat, marți seară, la Antena 3, că din păcate până acum puterea nu a dat o lege sau o ordonanță de urgență în care să stabilească termenul în care președintele să fie obligat să semneze remanierile. Ea a mai spus că în țară nu mai sunt de mult 19 milioane de români, pentru că sunt plecați la muncă în străinătate și că, de aceea, e „absolut obligatoriu“ ca anul viitor să fie făcut un nou recensământ al populației, necesar pentru stabilirea cvorumului la referendumuri. „Ei sunt plecați și noi îi numărăm aici“, a spus Olguța Vasilescu, dând de înțeles că românii din diaspora ar putea fi excluși din cvorum.

„Din păcate, nu am emis până acum o lege sau o ordonanță prin care să spunem că la prima nominalizare ai 10 sau 15 zile, dar la a doua nu poți să ai mai mult de 3 zile, mai ales că e decizia premierului“, a afirmat Olguța Vasilescu în legătură cu termenele care ar trebui stabilite pentru ca președintele să semneze remanierile.

Ea îi cere lui Klaus Iohannis să spună de ce nu a numit-o la Ministerul Dezvoltării: „Ai ceva cu Olguța Vasilescu, spune care e motivul!“

Citește și ce spune Viorica Dăncilă despre faptul că președintele încă nu a numit-o pe Olguța Vasilescu

Olguța Vasilescu a povestit că, înainte de a se decide plecarea sa de la Ministerul Muncii, s-a discutat în partid și i s-a spus: „S-ar putea cu tine să aibă o problemă, că tu ai ieșit mereu la rampă“. Ea a relatat că a replicat că își asumă acest lucru, pentru că nu s-a născut ministru.

Vasilescu a sugerat că noul ministru al Muncii este „un ministru decorativ“. Ea a spus la Ministerul Muncii și-a terminat treaba și că, dacă ar fi rămas acolo, era „un ministru decorativ”.

Olguța Vasilescu a mai susținut că președintele Klaus Iohannis „vrea să provoace suspendarea“ sa. „Nu cred că e cazul să îi facem această plăcere, sperând că astfel ar crește în sondaje“, a adăugat ea.

De altfel, Vasilescu a spus că sunt probleme și în privința cvorumului, dacă s-ar organiza un referendum. Fostul ministru al Muncii spune că mulți români au plecat la muncă în străinătate.

„Nu mai sunt fizic oameni aici în România, sunt plecați la muncă în străinătate, iar noi îi numărăm aici. E obligatoriu să avem un recensământ anul viitor”, a declarat Vasilescu.

Ministrul Justiţiei, Tudorel Toader, a declarat, marţi seară, că a redactat draftul de sesizare a Curţii Constituţionale a României în legătură cu un posibil conflict juridic de natură constituţională, după refuzul preşedintelui Klaus Iohannis de numire a doi noi membri ai Guvernului, transmite Agerpres. (Detalii aici)

Sursa foto: Inquam Photos / Octav Ganea